Nord-Malis selvstendighet blir avvist
- Malis regjering avviser kategorisk ideen om å danne en selvstendig Azawad-stat, og enda mer en islamistisk stat, sier Hamadoun Toure, informasjonsminister i Malis overgangsregjering. Tuareg-opprørere innledet i januar en offensiv og lyktes med å jage regjeringsstyrkene ut av området i nord. Islamistene i Ansar Dine sluttet seg til, for å kjempe for en islamsk stat i det samme området. De to bevegelsene som har slått seg sammen, sier de har dannet et overgangsråd for den islamistiske staten Azawad. - Vi er alle tilhengere av uavhengighet for Azawad, og vi godtar alle at islam skal være religionen, heter det i avtalen som ble inngått lørdag. - Selv om denne statsdannelsen bare er på papir, og dermed ikke de facto, vil vi understreke at Mali er sekulær og vil alltid være det, avviser Toure. Tuareg-opprøret i Nord-Mali førte i mars til et militærkupp i hovedstaden Bamako, der en gruppe offiserer og soldater grep makten i frustrasjon over myndighetenes manglende evne til å slå ned opprøret. Men kuppet bidro i stedet til å rydde vei for opprørsgruppene, som støttes av al-Qaidas nordafrikanske forgrening.
Avtalen mellom tuareg-opprørere og gruppen Ansar Dine om opprettelsen av en islamsk stat i Nord-Mali blir avvist av overgangsregjeringen.